Өфө ҡалаһы ҡала округы Муниципаль белем биреү учреждениеһы  “111-се Гимназия “

Ғилми-тикшеренеү эше

Мөхәмәтсәлим Өмөтбаев ижадының  алдынғы ҡарашлы рус яҙыусыларының ижады менән бәйләнеше

Башҡарҙы: Усманова Аида, 
10-сы  класы уҡыусыһы

Уҡытыусыһы: Насырова Наилә Яхъя ҡыҙы,

башҡорт теле уҡытыусыһы

Өфө

План:
1. М.Өмөтбаевтың тормош юлы.

2. Рус яҙыусылары ижады менән танышыу осоро.

3. Рус яҙыусылары ижады менән М.Өмөтбаев ижадының бәйләнеше.

4. Әҫәрҙәренең актуаллеге.

5. Ҡулланылған әҙәбиәт
Мөхәмәтсәлим Өмөтбаев ижадының  алдынғы ҡарашлы рус яҙыусыларының ижады менән бәйләнеше
“Аҫаба башҡортҡа өс нәмәне белеү мотлаҡ:беренсеһе-үҙеңдең сығышыңды, йәғни үҙ ырыуыңды белеү, икенсеһе-йондоҙҙарҙы исемләп аңлатыу һәм өсөнсөһө-...риүәйәттәрҙе һәм өләңдәрҙе белеү”.

М.И.Өмөтбаев

Мөхәмәтсәлим Өмөтбаев – мәғрифәтсе-шағир, ғалим, башҡорттарҙан беренсе булып илде өйрәнеүсе.ул – ХIХ быуаттың бөйөк мәғрифәтсе-демократы. Уға тиклем йәшәгән бөтә ғалимдарҙан айырмалы рәүештә, ул фарсы һәм ғәрәп телдәрен яҡшы белеү менән бер рәттән, рус теленә лә камил эйә булған; донъя мәҙәниәтенең иң яҡшы өлгөләре менән таныш кеше. 
Мөхәмәтсәлим Ишмөхәмәт улы Өмөтбаев 1841 йылдың 21 авгусында кантон начальнигы ғаиләһендә тыуған. Башланғыс белемде мәҙрәсәлә алып, 1852 йылда Ырымбур кадет корпусына уҡырға инә, унда, урыҫ, фарсы, төрки телдәрҙе, математика, география, тарих, архитектура, сәнғәт, каллиграфия һәм хәрби эште өйрәнә. Әммә офицер булмай – атаһының ҡушыуы буйынса һигеҙ йыл уҡығандан һуң кадет корпусын ҡалдырып, Йомран-Табын кантонының Башҡорт ғәскәр идаралығына тәржемәсе булып инә. 1864 йылда Ҡырмыҫҡалы улусының мировой посреднигы, писары итеп тәғәйенләнә, ә 1869 йылдан алып 10 йыл буйына улус старшинаһы булып хеҙмәт итә. 
Һуңынан ике йыл тирәһе Мөхәмәтсәлим Өмөтбаев Стәрлетамаҡ мәҙрәсәһендә урыҫ теле уҡытыусыһы булып эшләй. Ошо ваҡытта ул үҙенең тәүге ҙур эшен тамамлай – фарсы-татар-урыҫ һүҙлеген төҙөй. 1880 йылда Өмөтбаев Өфөгә күсә һәм Ырымбур Диниә назаратында эшләй. Шул уҡ йылда В. В. Катаринскийға урыҫ-башҡорт һүҙлеге төҙөргә ярҙам итә
1883 йылда уҡ Мөхәмәтсәлим Өмөтбаев Урыҫ география йәмғиәтенең Ырымбур бүлеге ағзаһы итеп һайлана. Өфөнөң 300 йыллығын, А.С. Пушкиндың тыуыуына 100 йыл тулыуҙы байрам итеү комиссияһында ағза була. Ул мосолман закондарын, татар теле грамматикаһын, Ырымбур дини йыйылышы тарихын өйрәнеүгә арналған китаптар баҫтыра, Пушкиндың «Баҡсаһарай фонтаны»н тәржемәләй. К. Д. Ушинский, Л. Н. Толстой хеҙмәттәрен төрки теленә тәржемә итә. 1883
Өмөтбаевтың төп китабы – «Йәдкәр», уға шиғырҙары, тарихи һәм публицистик, тарихи очерктары, лингвистика, фольклор, этнография буйынса хеҙмәттәре ингән. Үҙ шиғырҙарында автор, ғәҙәттә, шағир-тарихсы, шағир-этнограф булараҡ сығыш яһай. Поэтик әҫәрҙәренең күпселеге тыуған яҡҡа, башҡорт халҡының тормошона һәм көнкүрешенә арналған. Ғилми хеҙмәттәрендә, публицистик мәҡәләләрендә үҙ заманының актуаль проблемаларын күтәрә: социаль, ер мәсьәләләре, башҡорт халҡының хоҡуҡи хәле, мәғариф, мәҙәниәт, матбуғат һәм китап баҫтырыу. 

Өмөтбаев башҡорттарҙың үҙ туған телендә уҡыу хоҡуғын яҡлай. Ул башҡорттарҙың көнкүреше, йолалары, ғәҙәттәре, педагогикаһы һәм халыҡ медицинаһы тураһында бай материал йыя. Тарихи очерктарында ил тарихы, башҡорт һәм урыҫ халыҡтарының бәйләнештәре һәм мәҙәниәттәренең бер-береһенә йоғонтоһо. 
Лев Толстойҙың замандашы булараҡ, Мөхәмәтсәлим Өмөтбаев үҙенең педагогик, фәлсәфәүи һәм этнографик яҙмаларында күп тапҡырҙар бөйөк гуманист мираҫына мөрәжәғәт итә. 
Ғөмүмән, Мөхәмәтсәлим Өмөтбаев, башҡорттар араһында белем, мәҙәнилек таратыу яҡлы булған Ризаитдин Фәхретдин һәм Мифтахетдин Аҡмулла менән бер рәттән, Башҡортостандың күренекле мәғрифәтселек вәкилдәренең береһе була. 
Бөйөк рус культураһы һәм әҙәбиәте Мөхәмәтсәлим Өмөтбаев өсөн иң әһәмиәтле белем сығанағы, ғилемгә һәм мәғрифәткә һөйөү уятыусы, рус һәм Рәсәйҙең башҡа халыҡтарына туғанлыҡ тойғоһо менән ҡарарға өйрәтеүсе мәктәп ролен үтәне. Алдынғы рус ижтимағи фекере, фәне һәм әҙәбиәте менән танышыу уның мәҙәни һәм аң кимәле үҫеүенә, ижтимағи-сәйәси ҡараштарының тәрәнейеүенә булышлыҡ итте. 


А.Пушкин, И.Крылов, Н.Гоголь, Л.Толстой кеүек күренекле рус яҙыусыларының ижады менән танышыу осоро, М.Өмөтбаевтың донъяға ҡарашы формалашыуында юғары нөктә булды. Ул был яҙыусыларҙың әҫәрҙәрен уҡып ҡына ҡалмайынса, улар ижадында күтәрелгән идеяларҙың һәм проблемаларҙың асылына төшөнөргә тырыша, уларҙың философик, ижтимағи-сәйәси ҡараштары менән ҡыҙыҡһына. Ул Л.Толстойҙың донъяға ҡарашын өйрәнеүгә айырыуса иғтибар итә. Уның 1902 йылдың 23 октябрендә Л.Толстой исемен Константинополдән Әсфәндиәр тигән кеше ебәргән ҙур күләмле хатты күсереп алыуы, күренекле тәнҡитсе, әҙәбиәт тарихсыһы Е.А. Соловьевтың (1867-1905) 19 быуат рус әҙәбиәте тураһындағы “Очерки по истории русской литературы”(1902) тигән монографияһынан бөйөк яҙыусының “заман тәриҡәте”, хеҙмәтсән халыҡ массалары менән интеллигенция араһындағы мөнәсәбәт хаҡында уй-фекерҙәрен тәржемә итеп, ҡулъяҙмалар араһына беркетеп ҡуйыуы быға асыҡ миҫал. М.Өмөтбаев архивында Л.Н.Толстой тормошона һәм ижадына бәйләнешле бүтән материалдар ҙа осрай. М.Өмөтбаевтың әҙәби, ғилми һәм йәмәғәт эшмәкәрлеге Рәсәйҙә революцион-азатлыҡ хәрәкәтенең Н.Г.Чернышевский етәкселегендәге күренекле эшмәкәрҙәре таратҡан революцион-демократик идеология Рәсәйҙең артта ҡалған окраиналарындағы халыҡтарҙың алдынғы вәкилдәренең дә аңдарын биләмәй ҡалманы. Революцион-демократтарҙың фекерҙәре, бигерәк тә яңы йәмғиәт талаптарына яуап бирерҙәй, халыҡ мәнфәғәтен һәм өмөтөн сағылдырырҙай булып тойолған этик ҡараштары, уларҙа аңлау тапты. Дөрөҫ, уларҙың күбеһе рус революцион-демократтарының донъяға ҡараштарын тулыһынса ҡабул итеү дәрәжәһенә күтәрелеп етә алманы, күптәренең йөрөткән уй-фекерҙәре теоретик яҡтан йомшаҡ, системаһының булыуы менән айырылып торҙо. Ләкин, нисек кенә булмаһын, революцион-демократтар философияһының һәм ижтимағи-сәйәси ҡарашының дөйөм рухы уларҙың, шул иҫәптән башҡорт мәғрифәтсеһе М.Өмөтбаевтың донъяға ҡарашында үҙ сағылышын тапмай ҡалманы.

В.Г.Белинский үҙенең “Әхлаҡ философияһы системаһының тәжрибәһе” исемле мәҡәләһендә әхлаҡлылыҡтың төп талабы сифатында кешелекле кеше аңлы булырға тейеш тигән фекер менән сыға. 


Үҙенең кешене мораль яҡтан камиллаштырыу тураһындағы уй-фекерҙәрендә М.Өмөтбаев та шундай уҡ позицияла тора. Уның уйынса, аҡыл әхлаҡлылыҡ талаптарының иң төп тәү шарты булырға тейеш. “Әгәр тәуфиҡ вә ҡар булһа кешелә, булыр хикмәт уның һәр ҡылмышы ла”,-тип ул замандаштарын “әһле басиратҡа күп фекер итеп, “ғилем вә мәғрифәткә зауыҡ вә ихлас бирергә”, ғәҙеллек һәм айныҡ фекер йөрөтөү, баҫалҡылыҡ һәм ябайлыҡ сифаттарына эйә булырға өндәй.(74-се бит)


Революцион-демократтар кеше характерын, уның эш-ҡылыҡтарын йәшәп килеүсе ижтимағи мөнәсәбәттәргә, шәхес йәшәгән тормош шарттарына бәйләп ҡарайҙар. “Бында кеше натураһын бер нәмә өсөн әрләргә, икенсеһе өсөн маҡтарға ярамай,- тип яҙа Н.Г.Чернышевский, -...бөтәһе лә шарттарға, мөнәсәбәттәргә, учреждениеларға бәйләнгән”. Ошо фекерҙән сығып, улар йәмғиәтте революция юлы менән үҙгәртеп ҡороу идеяһын күтәрәләр. 


Шуныһы мөһим: М.Өмөтбаев та кешенең көнкүрешендә, уның характеры формалашыуында мөхиттең ролен таный. Ул кешенең тормош шарттары, ҡылған эш-ҡылыҡтары уның ниндәй мөхиттә йәшәүенә бәйле икән, тимәк, уны яҡшыртырға кәрәк тигән ҡарашта тора һәм шаҡтай ҡыйыу фекерҙәргә килә. Ләкин демократ-мәғрифәтсе революцион-демократик идеялар юғарылығына күтәрелеп, шәхес тәрбиәләнгән мөхитте-социаль-экономик шарттарҙа революцион юл менән үҙгәртеп ҡороу кәрәклеген аңлау дәрәжәһенә барып етмәй. Йәмғиәт тормошондағы “Кескәй генә яҡшыртыуҙарҙан да ҙур һөҙөмтәләр көтөп”, ул реформатырлыҡ юлына баҫа, хеҙмәтсән халыҡ массаһының тормош-көнкүрешен яҡшыртыуҙы хужалыҡ һәм идара итеү системаһындағы ҡайһы бер үҙгәртеп ҡороуҙарға, яңылыҡтарға ғына ҡайтарып ҡалдыра. Кешенең ауыр көнкүреше сәбәптәренең беоеһен уның шәхси сифаттарынан да эҙләй ул. 

Был үҙ сиратында уны дидактизмға, өгөт-нәсихәтлеккә һәм рационализмға этәрә. Уның әҙәбиәткә педагогик күҙлектән ҡарауы ла шуға бәйле. Үҙенең әҫәрҙәре аша ул туған халҡында феодал ҡоролош шарттарында баҫыла килгән кешелек талаптарына ярашлы булған әхлаҡ нормаларын урынлаштырырға тырыша. Ғалим-яҙыусы башҡорт халҡының яҡты тормошҡа баҫыуын тик мәғрифәт юлында күрә. 


Шәхесте тәрбиә емеше тип иҫәпләгән, уның социаль хәлен белем һәм әхлаҡ кимәленә бәйләп ҡараған М.Өмөтбаевтың иғтибарынан рус педагогикаһы классиктарнының хеҙмәттәре лә ситтә ҡалмай. Ул К. Ушинский, Л.Толстой кеүек күренекле педагогтарҙың әҫәрҙәре, улар төҙөгән дәреслектәр менән ныҡлап ҡыҙыҡһына, уҡыу-уҡытыу, тәрбиә һәм әхлаҡ мәсьәләләре тураһында һүҙ йөрөткәндә, йыш ҡына уларҙың фекеренә таяна. Шуныһы иғтибарға лайыҡ: рус педагогтарының уй-фекерҙәрен үҙләштергәндә, ул үҙ халҡының шул осорҙағы тормош-көнкүреш шарттарын, уның психологияһын, быуаттар төпкөлөнән килгән ыңғай традицияларын, ғөрөф-ғәҙәттәрен һәм йолаларын иҫәпкә ала. Мәҫәлән, балаларҙа һәм үҫмерҙәрҙә кешелеклелек, эскерһеҙлек, әхлаҡи кәмселектәргә түҙеп тормаусанлыҡ тәрбиәләүҙә ул К.Д.Ушинский, Л.Толстой фекерҙәре менән халыҡ педагогикаһы тәжрибәләрен берләштереп эш итә. 

Рус педагогтарының мораль-этик ҡараштарын М.Өмөтбаев механик рәүештә туранан- тура ҡабул итмәйенсә, үҙ күңеле, үҙ аҡылы аша үткәреп үҙләштерегә, үҙ фекерен булдырырға тырыша. Әйтәйек, ул ир-егет һәм ҡатын-ҡыҙ заттары араһындағы мәнәсәбәт, ғаилә ҡороу мәсьәләләрендә “Толстой хакимдың тәүфиҡ вә тәрбиә хаҡында яҙған бәхәсе”(77 бит)менән бөтөнләй үк килешеп бөтмәүен белдерә. Уныңса был мәсьәләләр сафлыҡ, ғәҙеллек принциптарынан сығып хәл ителергә тейеш. Ул никахһыҙ, ваҡытһыҙ ҡатын алыуҙы, унан да бигерәк енси тәртипһеҙлекте иң яман әхлаҡи шөҡәтһеҙлек тип иҫәпләй. (Өмөтбаев М, Ядкәр, 66-сы бит)

М.Өмөтбаевтың донъя мәҙәниәте менән танышыуҙа рус теле һәм әҙәбәите бер “күпер” ролен үтәй. Алдынғы рус мәҙәниәте һәм әҙәбиәтенә ориентация тотоу уға антик мәҙәниәт хазиналарын аңларға, уларҙы ҡулынан килгәнсә үҙ халҡы араһында пропагандаларға ныҡ булышлыҡ итә. Тап рус телендәге сығанаҡтар аша ул боронғо грек тарихының, ижтимағи-сәйәси һәм фәлсәфәүи фекеренең, мәҙәниәтенең һәм әҙәбиәтенең Гомер, Софокл, Пифагор, Перикль, Сократ, Платон, Аристотель, Юлий Цезарь кеүек күренекле вәкилдәре хаҡында мәғлүмәт ала, шуларға нигеҙләнеп “Рум шәһәре хаҡында”, “Ғилем хаҡында”ише популяр мәҡәләләрен яҙа. 


М.Өмөтбаев рус һәм башҡорт халыҡтарының быуаттар төпкөлөнән килгән ҡаҡшамаҫ дуҫлығы тарихында иң хөрмәтле урындарҙың береһен алыуға лайыҡ. Уның тәржемә өлкәһендәге эшмәкәрлеге үткән быуат рус-башҡорт әҙәби бәйләнештәренең иң яҡты битен хасил итте. Башҡорт тәржемәһе тарихында рус классик поэзияһынан теҙмә юл менән яһалған беренсе тәржемә өлгөләрен тап М.Өмөтбаев бирҙе. Ә уның “Баҡсаһарай фонтаны”башҡорт тәржемәһе тарихында ғына түгел, бәлки бөтә төрки халыҡтары тәржемәһе тарихында бөйөк рус шағирыны иң ҙур поэмаһын тәү мәртәбә шиғри формала биргән тәржемәһе булды. 

Ғөмүмән, М.Өмөтбаевтың күп яҡлы ижады йөҙөндә беҙ донъяуи ерлектә, реалистик йүнәлештә үҙенең беренсе аҙымдарын яһаған башҡорт милли мәҙәниәте һәм әҙәбиәтенең баштан уҡ алдынғы рус мәҙәниәте һәм әҙәбиәтенә йөҙ менән боролған, халыҡтар дуҫлығы идеяһы менән һуғарылған булыуы хаҡында һөйләүсе гүзәл шаһитлыҡҡа тап булыбыҙ.


М.Өмөтбаевтың ижади эшмәкәрлеге башҡорт халҡын Көнбайыштың һәм Көнсығыштың бай мәҙәни мираҫы менән таныштырыу йүнәлешендә генә барманы. Ул үҙенең күп кенә хеҙмәттәрен рус телендә яҙып, рус матбуғатында баҫтырыу аша рус һәм киң Рәсәйҙең башҡа халыҡтарын туған халҡының тарихы һәм теле, уның һәм боронғо Көнсығыштың әҙәби йәдкәрҙәре менән таныштырыуҙа ҙур хеҙмәт күрһәтте. Шул рәүешле, ике ярҙы тоташтырыусы күпер кеүек, ул үҙ ижадында башҡорт халҡы тыуҙырған мәҙәниәтте Көнбайыш һәм Көнсығыш халыҡтарының рухи  байлығы менән бәйләүсе ғалим-яҙыусы һәм фекер эйәһе булып сығыш яһаны. М.Өмөтбаевтың бөйөклөгөнөң тағы бер яғы бына ошонда. 

М.Өмөтбаевты алдынғы рус фәне һәм мәҙәниәтенең, прогрессив фекерле рус ғалимдарының һәм яҙыусыларының туранан- тура йоғонтоһон кисереп формалашҡан 20 быуат башҡорт ғалимдарының иң күренеклеһе тиһәк, һис тә арттырыу булмаҫ.

